**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov (ďalej len „návrh zákona“) sa predkladá do legislatívneho procesu z dôvodu vyhlásenia nálezu Ústavného súdu Slovenskej republiky sp. zn. PL. ÚS 12/2016 z 19. septembra 2018 v Zbierke zákonov Slovenskej republiky pod č. 34/2019 Z. z.

Ústavný súd Slovneskej republiky vo svojom náleze skonštatoval, že *,,§ 33 ods. 7 písm. a) zákona č. 49/2002 Z. z. o ochrane pamiatkového fondu v znení neskorších predpisov (ďalej len ,,zákon)“ a § 33a zákona nie sú v súlade s Ústavou Slovenskej republiky.“.*

 Uvedené ustanovenia stratili účinnosť a je potrebné uviesť ich do súladu s Ústavou Slovenskej republiky do šiestich mesiacov od vyhlásenia tohto nálezu v Zbierke zákonov Slovenskej republiky, inak strácajú platnosť.

 Návrh zákona nemá žiadne dopady na rozpočet verejnej správy ani na podnikateľské prostredie, nemá žiadne sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana a vplyvy na manželstvo, rodičovstvo a rodinu. Vyhodnotenie vybraných vplyvov je uvedené v doložke vybraných vplyvov.

Návrh zákona nie je potrebné zaslať na vnútrokomunitárne pripomienkové konanie.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.